Fomento acull del 21 al 23 de setembre la I Trobada de Mòduls de Ferrocarril a escala
13 setembre 2018

## Fomento acull del 21 al 23 de setembre la I Trobada de Mòduls de Ferrocarril a escala13 setembre 2018Última actualització: 14 juliol 2025

![](../gestion/img/_AO_7400-copia.jpg)  
  

El regidor delegat de Cultura, Joan Muñoz, acompanyat pel president de l'Associació Valenciana d'Amics del Ferrocarril, Juan Marco i Juan Luis Llop, membre de la directiva del col·lectiu, han presentat aquest matí en roda de premsa la I Trobada de Mòduls de ferrocarril a escala que es realitzarà a Foment del 21 al 23 de setembre amb motiu del 125 aniversari de l'arribada de la línia fèrria del tren Alcoi-Gandia. La trobada, a més de tindre un caràcter expositiu, comptarà amb dues conferències on especialistes en la matèria explicaran diversos aspectes del món del ferrocarril i del tren Alcoi-Gandia.  
  
**Joan Muñoz** ha explicat que aquest tipus de mostres tenen una gran acollida en el públic. "_Ja hem realitzat alguna exposició d'aquest tipus a la Casa de la Marquesa i aquest any es realitzarà a Foment. Des d'ací i com a regidor de Cultura volem convidar a la ciutadania per a què gaudisca d'aquesta iniciativa que per a molts serà entranyable i que ensenyarà moltes coses als més menuts_".  
  
Per la seua banda, **Juan Marco** va voler destacar que la iniciativa s'emmarca dins de l'efemèride del 125 aniversari de l'arribada de la línia fèrria del tren Alcoi-Gandia, conegut com el "_tren dels anglesos_". Marc ha informat que es tractarà de 45 peces modulars a escala 1/87, composta per màquines antigues i modernes. A més, els assistents també podran veure reproduccions a escala de l'Estació del Nord, la del Cabanyal o la de Xàtiva.  
"_El món del ferrocarril és molt ampli i a través d'aquesta iniciativa pretenem arribar a tots els públics però especialment a la gent jove_".  
  
Finalment, **Juan Luis Llop** ha explicat que l'Associació Valenciana d'Amics del Ferrocarril compta ja amb 61 anys de trajectòria i que té un caràcter filantròpic i divulgador. "_Per a nosaltres és una alegria poder participar en una efemèride com la del 125 aniversari. El transport d'aquella època no ha estat molt estudiat i nosaltres pretenem recuperar totes aquelles curiositats i elements destacats de la línia fèrria. Cadascun dels socis ha realitzat diferents mòduls que posteriorment acoblem per crear una peça més gran" "El món del modelisme és molt complex i durant aquest cap de setmana intentarem acostar-lo al gran públic_".